Tawavopa va Costarika

## Tculkafa jaka wale toloya krimtafa azeka
Divlizeso moe abrotce vas 620 km- is mante vas 300 km- wale Kariba Bira is Pacifika Welfa, tawavo ke Costarika va laefa birtuca kapbure inaf nilackaf lumeem nedir. Torestava ke patecta tir tadle dem konak driz ke isteamerikafa rodega, wale azeka moe toloya welfafa datca is valenteon omasiday tis otsa ke nicaraguafa azeka.

Icde sidopafa vayara, to noeltackon tazukayana tawova tid kire bak Kretasuk sare ticniyid viele azazafa divlankera va birakela tere di adoneyed ise va woday kagluyas va Lentefa Amerika gu Geefa Amerika nekiyid nume va lavok ke Atlantika welfa gu tel ke Pacifika parmon solparsayar.

Istefe lae vane lenttaltugeronafa lya va metrenaf bolk soe tazukad. Lentefu acku ke tawavo gan taneaf emaveks dem toloyi solwifi ki zo kereler, i dem valenteon Guanacaste Jaka is vageeon Istefa Jaka. Va jontik vrutaks va noeltafa tculkuca batlize trasit, don konaka buga ware runkafa. Zolonafa burgifa traspuxa is yazidaxo va dom ke toloya jaka tcalad, i ke jaka felina gan konak granaf tculkfey. Ke Guanacaste jaka va Rincón de la Vieja (&nbsp;1895 m-&nbsp;) wan exaksawes tazukon gu dilafa wica, is va Miravalles (&nbsp;2028 m-&nbsp;) ozwat.

Istefa Jaka vas enk dem tculk dile divmodes ruldar, don Barva (&nbsp;2916 m-&nbsp;) kagrupeckesa nope ontinuk dem baroya arna, is Poás (&nbsp;2722 m-&nbsp;) dem mantafa buga re kotrafa gu uzda dile lembiewesa, is dere Irazú (&nbsp;3432 m-&nbsp;) tisu tan locrakef tculk ke kotafa Istefa Amerika, is pokeon Turrialba (&nbsp;3345 m-&nbsp;) disa va balemoya kevaykanafa buga.

Talamanca jaka dem divlankexa ke losavsafa xanta vagee tawavo divlizer. An ontinuk ke Costarika to batlize tigir, i Chirripó mefta (&nbsp;3820 m-&nbsp;).

Meseta Central (&nbsp;okon Istef Krant&nbsp;) tir azekexa ontinafa gu 1000 ik 1200 m-, tazukasa va talturonafa plorinda wale Istefa Jaka is Talamanca jaka ise va tela lofakafa remlanisa joya wale Kariba bira is Pacifika welfa maltazukar. Bata tcelda vey pozlopafa xanta tir tel losaneliaf pak ke patecta ise va San José kelu bravar.

Azeka tite jaka toz tigid voxe tid amidafa gu divatce is tazuk kare datca. Omasiday ke atlantikafa datca wanuwed ise valent patecta kal Nicaragua kaike San Juan bost tumantawed. Konak fluvoram, don lanyon tculkxantaf, iste bate azekafe divatce ekwon ice rontaf is bograf biradom madawed.

Datca ke Pacifika tir dem loeke strumbafe lae lize tigira ke jontika yalta va noafa tculkafa tegira divnedir. Valenteon Nicoya granafa dega isu vageeon Osa va levmadayan pak ke savsaf snak kaatoed solve pargalu is biradomafa azeka vas rueda vadjed.

## Idulafa is abdafa lidawicka ton witalufa niedara
Tigiso wale 8° is 11° ke lentef laksiwak, costarikaxo tir ton idulafa is abdafa lidawicka dace atoesa va witaluckafa kira koe omasiday kene biradom ke Kariba bira, solve bata kira moe datca ke Pacifika tuaxaweped lize zolonafa arapeniwera ke muvareka zo dizved. Dum koe kotafa istefa Amerika, lae va lidawickaf gropeem torigiron turestar : koe meftava darpe ontine va gimbafa wana ke *tierras calientes* (&nbsp;idulaf siday&nbsp;) az *tierras templadas* (&nbsp;zakodaxo&nbsp;) az *terras frías* (&nbsp;fentaf siday&nbsp;) banlize stragat.

Muvareka gilaultover voxe mo patecta punon luber, kare vakor kev welfafa turestara, ise va karibafa datca lorontion is lodelupkon titnir. Ledabdafa gola tir tela ke Guanacaste jaka nendackana gu abdafa suka mal Atlantika dum getaltexo ke Nicaragua : tire tandeafa muvareka anton tir vas 500 ik 700 mm-. Datca ke Pacifika nope goatewera ke muvugal (&nbsp;mali teveaksat kali santaneaksat&nbsp;) is rodamaf cadim (&nbsp;mali santaneaksat kali alubeaksat&nbsp;) dere solwikawer, solve moe karibafa datca muvareka remi tanda lobelon is lotantazukon giluber.

Nope aultove is beluca ke muvara, Costarika va kulaf lavagort digir, i va gort tukuvan gan toloya meftavafa datca numen voa va omaf siday ke biradom vakeneon titnid. Atlantikafa gola lodaftafa kle tir tela loon lostana. Moe ronefa datca tel lozolonaf bost tir Reventazón bost (&nbsp;280 km-&nbsp;) dem klita koe Meseta Central gola. Lenteon San Juan bost tis jowa do Nicaragua va jontika kovoa kazawar, ticu Istefa Jaka (&nbsp;tulon San Carlos bost pakon totarafa is sumion malsavena wetce remlanisa joya reme woday&nbsp;) is Guanacaste jaka abdi blotara va Nicaragua Uzda. Moe pacifikafa datca, nelkafa voa tid Térraba bost is Tempisque bost isu Bebedero art Nicoya pargalu, is Grande de Tárcoles bost dem klita wale Barva tculk isu Irazú, is Esquinos bost isu Coto belcon artniso va Dulce pargalu.

Kole lodidulafa is lodabdafa gola, muvaala besasa va cugak ke ronefa krimtafa azeka is biradomafi gilaki ke Pacifika (&nbsp;Nicoya pargalu&nbsp;) sofelir. Abdafa bwaala oe datceem ke jakeem wale ontine vas 700 ik 1000 m- divlizer banlize muvareka tir umeke aultovesa. Lodontinon, va ordafo ruxaxo moe atlantikafa datca trasit lize tijkirafa persa is bwafa ruxa belcekawed isen gefestek aultoved. Talteon koe zakodaxo (&nbsp;*tierras templadas*&nbsp;) tiso dem ledabdafa lidawicka, olgintaf aal don nelkon buka is dzopoka vamoed. Vamoe ontine vas 2800 ik 3000 m- tir to werdaf ind (&nbsp;*páramo*&nbsp;) dem ageltafo ruckaxo. Tere murobat da Costarika tir sposafa gu soporuca is listuca ke bwimwa goviton atrisa.

Dunoleem tir kulapaf is gedrackaf koe lodabdafo bwaxo isu levebwaxo. Vanmiae zveri, peang mal Kolombia lekeon zo kobureyer.

## Dere rupec
* →&nbsp;Tculkeem ke Costarika
* →&nbsp;Voa ke Costarika